钦定古今图书集成/明伦汇编/氏族典/第146卷 > 孙晷
## 钦定古今图书集成/明伦汇编/氏族典/第146卷 > 孙晷

按《晋书孙晷传》：“晷字文度，吴国富春人，吴伏波将军
秀之曾孙也。晷为儿童，未尝被呵怒，顾荣见而称之。
及长，恭孝清约，学识有理义。每独处幽暗之中，容止
瞻望，未尝倾邪。虽侯家丰厚，而晷常布衣蔬食，躬亲
垄亩，诵咏不废。父母起居尝馔，虽诸兄亲馈，而晷不
离左右。富春车道既少，动经山川，父难于风波，每行”
乘篮舆，晷躬自扶侍。所诣之处，则于门外树下藩屏
之间隐息，初不令主人知之。兄尝笃疾经年，晷躬自
扶侍。时年饥谷贵，人有生刈其稻者，晷见而避之，须
去而出，既而自刈送与之。乡邻感愧，莫复侵犯。司空
何充为扬州，檄晷为主簿，司徒蔡谟辟为掾属，并不
就。尚书张国明州土之望，表荐晷，公车特征，会卒，时
年三十八。